ועדת הכלכלה, כנסת 20, פרוטוקול מספר 88, 2015-11-11 09:30

איתן כבל: בוקר טוב לכם.

איתן כבל: אני שמח לפתוח עוד ישיבה של ועדת הכלכלה, שבוע גדוש וסוער היה בוועדת הכלכלה.

איתן כבל: זה רק גורם לנו עונג ורצון לקום כל בוקר לעבודה נוספת.

איתן כבל: גברתי מנהלת הוועדה, היועצת המשפטית, רשם, חברי חברי הכנסת, ברשותכם, יש לנו היום שלושה נושאים.

איתן כבל: אבל אני רוצה לומר כך בפתיחת דברי: הדיונים המרכזיים עליהם התכנסנו הבוקר הם סעיף ההסרחה – השתקה, סליחה.

<קריאה: קורה.

איתן כבל: קורה.

איתן כבל: מעניין מה היה אומר על זה פרויד.

איתן כבל: זה דבר אחד.

איתן כבל: זה בעצם נושא שאנחנו צריכים לעסוק בו.

איתן כבל: הנושא השני זה הארכיון.

איתן כבל: אלה שני העוגנים.

איתן כבל: אבל יחד עם זאת, אני כבר אומר, בהקשר של הארכיון – מי נציג האוצר כאן?

<אתי בנדלר: יש חתונה בלי חתן.

איתן כבל: אה, זאת אומרת אנחנו משוחחים עם עצמנו.

<קריאה: משהו כזה.

<לאה ורון: אני מתארת לעצמי שתיכף יגיע עפר מרגלית.

נחמן שי: - - - עם עצמך, וחברות הסלולר לא באו.

נחמן שי: אז אתה מתאמן.

איתן כבל: איך אומרים, יחי ההבדל.

איתן כבל: הם ידעו למה הם לא באו.

<לאה ורון: גם האוצר רשומים פה שני אנשים שאני מניחה שיגיעו.

איתן כבל: אה, עפר צריך להגיע, אוקיי.

איתן כבל: עפר בטח סיים להניק והוא מגיע, מאז נולד לו בן במזל טוב, בשעה טובה.

איתן כבל: אוקיי, אז נתחיל מהעניינים שלא נוגעים לאוצר, אבל אשוב כשעפר מרגלית, האיש המוכשר הזה, יגיע, אז אשוב ואומר את הדבר הבא.

איתן כבל: אתם יודעים מה?

איתן כבל: נתחיל קודם כול בסעיף – מה הנושא הראשון שלנו?

<לאה ורון: הנושא הראשון זו הצעת החוק.

איתן כבל: יפה.

איתן כבל: נתחיל עם הצעת החוק, כשהרצון הוא בעצם להתכוונן לתוך התהליך.

איתן כבל: אם נראה שיש הסכמה כאן סביב התהליך הזה, אז נעיף את זה כמה שיותר מהר.

איתן כבל: אפשר לסיים את זה בכמה דקות.

איתן כבל: אם נראה שזה נהיה יום לימודים ארוך, אז תוך כדי תנועה אקבל את ההחלטה.

איתן כבל: רק אומר ממש בקצרה, כי כבר נאמרו ונשפכו מספיק מילים על הסעיף הזה.

איתן כבל: באמצע הלילה כשהבאנו לא כאן אלא בוועדה המיוחדת בראשותו של צחי הנגבי, את הסעיף הזה, את "סעיף ההשתקה" להצבעה, הוועדה דחתה את הסעיף.

איתן כבל: אני רוצה גם להבהיר.

איתן כבל: נאמרו דברים לפרוטוקול באופן שאיננו משתמע לשתי פנים, ותיכף אני גם רוצה להקריא כאן איזה משהו כדי להבהיר עניין מסוים שעלה.

איתן כבל: הוועדה – לא היה מאן דהו סביב השולחן מהוועדה או מהמוזמנים שסבר שלא צריך שיהיו כללי אתיקה לעובדי רשות השידור.

איתן כבל: לא היה אחד.

איתן כבל: יחד עם זאת, הייתה כמעט הסכמה מקיר אל קיר, שבוודאי לא ראוי שכללים מן הסוג הזה יהיו חלק מחוק.

איתן כבל: ולא זו אף זו, לקחת ולהשתמש בכללים שכתב נקדימון רוגל - -

נחמן שי: ז"ל.

איתן כבל: - - ז"ל באמת לפני תרפפ"ו שנים, שמאז כולנו השתנינו: המדינה השתנתה, התקשורת השתנתה, כללי המשחק השתנו, הציבוריות הישראלית - - -

<אתי בנדלר: התפיסות בקשר לחופש הביטוי.

איתן כבל: נכון.

איתן כבל: הכול השתנה מן הקצה אל הקצה.

איתן כבל: ולקחת זאת, אפילו לא נאמר אחרי שתיערך בדיקה, אלא לקחו את זה as is.

איתן כבל: ודחינו את זה לגמרי.

איתן כבל: וכשהגענו אל המליאה אף אחד, בוודאי לא הח"כים שהשתתפו באותו דיון, לא העלה בדעתו בכלל שהנושא הזה יוצבע ויאושר.

איתן כבל: ואחרי סאגה, יש מי שיאמר ארוכה, קצרה, התקבלה החלטה על-ידי ראש הממשלה בתוקף תפקידו כשר התקשורת לשנות את הסעיף הזה ולתקן אותו, ואנחנו לשם כך מתכנסים כאן.

איתן כבל: יחד עם זאת, לפני שאני עובר להתייחסות עניינית, אני ברשותכם מבקש להעמיד דברים על דיוקם ולהגן על הצוות שמנהל את הוועדה, ובמקרה הזה גם על היועצת המשפטית.

איתן כבל: אני רוצה להבהיר, זה גם התפרסם על-ידי דובר הכנסת, לא אני הוצאתי את זה, אבל אני מוצא לנכון להביא אותו לתשומת לבכם: "סעיף ההשתקה" – החלטה פוליטית, לא רשלנות משפטית.

איתן כבל: בתגובה לראיון עם השר אופיר אקוניס, "מקור ראשון", 6 בנובמבר 2015 – הוא הניח שאנחנו לא קוראים את מקור ראשון.

איתן כבל: זה במסגרת תוד"א, אז אנחנו גם את "מקור ראשון" קוראים.

רועי פולקמן: זה עיתון - - -

איתן כבל: אני יודע, אני אומר את זה בצחוק.

איתן כבל: אומר את זה כך: הדברים נכתבו על-ידי יותם יקיר, דובר הכנסת, והוא הוציא את זה כהודעה לעיתונות, ואני מוצא לנכון להביא זאת בפניכם: "בעקבות הריאיון עם השר אופיר אקוניס שפורסם ב"מקור ראשון" ובאתר NRG ב-6 בנובמבר 15', שבו האשים השר אקוניס את הייעוץ המשפטי לכנסת בניסוח רשלני, כלשונו, של "סעיף ההשתקה"" – של "סעיף ההשתקה" זה מתוך הדברים – "שהוכנס לחוק רשות השידור, נבקש להבהיר: במהלך הדיונים בוועדה שדנה בהצעת החוק, המשנה ליועץ המשפטי לכנסת, שליוותה את הדיונים, התנגדה נמרצות להצעתו של חבר הכנסת אייכלר שהציע, בתמיכת השר אקוניס, את "סעיף ההשתקה", והסבירה לח"כים בין היתר, כי אין מקום לקביעת כללי אתיקה בחקיקה.

איתן כבל: ואכן, בהצבעה בוועדה לא קיבלו הח"כים את ההצעה, ולבקשת חבר הכנסת אייכלר היא נרשמה כהסתייגות.

איתן כבל: ככלל, כל הצעת חוק המונחת על שולחן הכנסת לקריאות השנייה והשלישית, לרבות ההסתייגויות, מנוסחות על ידי הייעוץ המשפטי של הכנסת באופן שמבטא במדויק את כוונת חברי הכנסת בהצבעה.

איתן כבל: במקרה זה חבר הכנסת אייכלר הקריא את נוסחו של הסעיף מתוך מסמך נקדי, ועל כך הצביעה הוועדה.

איתן כבל: בהתאם הנוסח שהונח והוצבע במליאה כמעט זהה לנוסח שאותו הציע חבר הכנסת אייכלר מתוך מסמך נקדי, והשינויים הם קוסמטיים ותחביריים בלבד.

איתן כבל: מצער הניסיון החוזר להטיל אחריות להחלטות פוליטיות על הגורמים המקצועיים בכנסת, שעושים מלאכה מקצועית ונאמנה.

איתן כבל: יותם יקיר, דובר הכנסת".

איתן כבל: וכמי שהיה כאן, ואני חושב שכמעט כולנו, כל הנוכחים כאן היו – נחמן, היית?

איתן כבל: אם אינני טועה, כל החבורה הזו הייתה נוכחת בדיון.

איתן כבל: ומה שהוצג כאן הוא אמת לאמיתה, ואני אומר זאת לא ממקום פוליטי ולא ויכוח.

איתן כבל: וזה פשוט לא מכובד, לא יאה, לא נאה לאף אחד מאתנו, בוודאי לשר בישראל, להפיל את כלימתו, לנסות להפיל אותה על אחרים, בוודאי לא על אנשי מקצוע מאוד מוערכים.

איתן כבל: ואני אומר לכם, מעבר לחברות שמתקיימת, יש הערכה עצומה, אמיתית וכנה לכל מי שעבד עם אתי במשך שנים, שמילתה היא מילה, ומעולם לא היה לה שיקול פוליטי או התעסקות שאיננה התעסקות מקצועית.

איתן כבל: תודה רבה.

איתן כבל: ותודה לך.

<אתי בנדלר: תודה לך.

עיסאווי פריג': אל תהיה מופתע מכלום.

עיסאווי פריג': עוד הפתעות - - -

נחמן שי: מזומנות.

איתן כבל: אוקיי.

איתן כבל: אנחנו נעבור לחוק.

עיסאווי פריג': איתן, ברשותך, יש לי הצעה לסדר לפני זה.

עיסאווי פריג': מאחר שאנחנו מדברים על חוק רשות השידור, שקרם עור וגידים, ושנתיים העסיק אותנו, ברצוני לדעת, החוק אמור להיכנס לתוקפו ב-1 באפריל.

עיסאווי פריג': איפה אנחנו נמצאים?

איתן כבל: תיכף.

עיסאווי פריג': זה מה שחשוב לי לשמוע.

עיסאווי פריג': כל הדברים האלו, וימרחו אותנו עוד שנה ועוד שקר ועוד הטיה ועוד רמיה.

עיסאווי פריג': ואני מעוניין לשמוע את הדברים, שעבודתנו לא לשווא.

איתן כבל: אוקיי, תודה.

איתן כבל: בפתיחת דברי התייחסתי ואמרתי את הדבר הבא: יש לנו היום שלושה נושאים על סדר-היום.

איתן כבל: אנחנו מתחילים עם "סעיף ההשתקה", כי זה החוק שמונח כאן לפנינו.

איתן כבל: יש את העניין של הארכיון, שזה נושא דרמטי, והוא מתחבר בדרך כזו או אחרת לכל המצב התקציבי.

איתן כבל: אני כבר מודיע כאן קבל עם ועולם, שמיד בעוד כחודש ימים בכוונתי לכנס דיון שיעסוק בכל ההיבטים התקציביים, בדיוק כמו שאתה מבקש, לדעת בדיוק האם החוק שאמור להיכנס לתוקף – מה נעשה?

איתן כבל: מה מערכת היחסים?

איתן כבל: האם האוצר עומד בהתחייבויותיו?

איתן כבל: האם מי שמנהל היום את רשות השידור על-פי מה שנקבע עושה את מלאכתו נאמנה?

איתן כבל: איך מרגישים העובדים?

נחמן שי: מרגישים מצוין.

איתן כבל: האם הם מרגישים זנוחים, זרוקים?

איתן כבל: מה מערכת היחסים המתקיימת היום בין עובדים שמוצאים לבין "טאלנטים" שמובאים?

איתן כבל: האם יש איזון, אין איזון?

איתן כבל: יש אלף ואחת שאלות שגם אוציא - - -

<אתי בנדלר: התנהלות תהליך הפירוק.

איתן כבל: ואיך תהליך הפירוק מתקדם?

עיסאווי פריג': יתחילו ב-1 באפריל או לא יתחילו?

עיסאווי פריג': זאת השאלה.

איתן כבל: אני לא יודע לענות לך.

עיסאווי פריג': זאת השאלה.

רועי פולקמן: אדוני היושב-ראש, רק משפט אחד ברשותך.

רועי פולקמן: היה נושא אחד מהותי אז בהצבעה, וזה אותו דיבור על הסכם שנאמר, שבו מנכ"ל משרד התקשורת יחד עם יו"ר ההסתדרות הגיעו להבנות ויגיעו לסיכום בנושא כמות העובדים שייקלטו מרשות השידור בתאגיד.

רועי פולקמן: שוחחתי לפני מספר שבועות עם יו"ר ההסתדרות לשאול איפה זה עומד, הוא טען שזה בינתיים לא עומד.

רועי פולקמן: אני חושב שזה משהו שאין לנו חודש לחכות, כיוון שזה חלק מהותי בתהליך הפרישה.

רועי פולקמן: רק על הנושא הזה הייתי שמח אם אפשר לקבל עדכון קצר, לדעת איפה זה עומד.

איתן כבל: יהיה.

<עמית ליאור: בוא נדבר על היצירה גם, בין היתר, שנעצרה לגמרי.

איתן כבל: מה?

<עמית ליאור: בוא נדבר עוד פעם על היצירה שנעצרה לגמרי.

איתן כבל: גם זה, זה חלק מהעניין.

איתן כבל: אוקיי, ברשותכם, תודה רבה לכם.

עיסאווי פריג': שאלות חשובות שמחויבים לתת מענה - - -

איתן כבל: חברים, אחד הדברים שתענוג פה זה שנהיים ממוקדים.

איתן כבל: קל מאוד לצאת ולהתחיל לעסוק, ובסוף לצאת מכאן בלי שעסקנו בכלום.

איתן כבל: אז בואו נהיה ממוקדים.

איתן כבל: קודם כול, נעסוק בסעיף שהוא איך אומרים לגאווה לנו.

איתן כבל: אז בואו נתחיל בו.

<עמית ליאור: - - - גם אותנו.

איתן כבל: ברשותך, עוד לא התחלנו, אתן לך, בסדר?

איתן כבל: אני מציע שנקריא קודם כול את התיקון, ונפתח כאן דיון קצר.

איתן כבל: כמו שאמרתי, אם נראה שזה נהיה יום לימודים ארוך, אז נראה איך אנחנו מתקדמים.

איתן כבל: אבל ברשותכם, מי – בבקשה, גברתי.

<אתי בנדלר: ברשותך, רק, אדוני היושב-ראש.

<אתי בנדלר: קודם כול אני מודה לך על דבריך כמובן.

איתן כבל: באהבה.

<אתי בנדלר: דבר שני, על סדר-היום שתי הצעות חוק: הצעת החוק הממשלתית והצעת חוק פרטית של חברי הכנסת נחמן שי ויוסי יונה.

<אתי בנדלר: והשאלה אם הוועדה מחליטה למזג את הצעות החוק האלה.

רועי פולקמן: הייתה גם הצעה של ציפי ושלי באותו נושא.

<מרב תורג'מן: היא לא עברה בקריאה הטרומית.

<לאה ורון: היא לא עברה לוועדת הכלכלה.

<אתי בנדלר: לא, היא לא התקבלה בדיון המוקדם.

<אתי בנדלר: אז אם הוועדה מחליטה, אם חברי הכנסת מבקשים למזג, הוועדה צריכה להצביע על כך.

יוסי יונה: לא חושב שצריכה להיות בעיה.

איתן כבל: אני לא חושב שזאת צריכה להיות בעיה.

איתן כבל: יש לכם, אדוני המנכ"ל, אם זה - - -

<שלמה פילבר: אם זה אותו נוסח - - -

איתן כבל: אוקיי.

איתן כבל: נביא - - -

יוסי יונה: נחמן, יש בעיה?

איתן כבל: לא, נהפוך הוא.

<אתי בנדלר: לא, השאלה אם מבקשים למזג, זאת השאלה.

יוסי יונה: אין שום בעיה למזג.

איתן כבל: כן כן כן.

איתן כבל: זו הדרך גם היחידה כדי להשאיר אתכם - - -

<אתי בנדלר: פשוט כדי שהם יקבלו קרדיט - - -

איתן כבל: בוודאי ודאי ודאי.

<דנה נויפלד: אבל אתם מסכימים לנוסח שלנו, חבר הכנסת?

<אתי בנדלר: אוקיי, אז הוועדה מצביעה על מיזוג הצעות החוק?

<דנה נויפלד: אבל אתם מסכימים להצעה שלנו?

<דנה נויפלד: כי לנו יש - - -

<אתי בנדלר: מיזוג הצעת חוק שהתקבלה בקריאה ראשונה עם הצעת חוק שהתקבלה בדיון מוקדם אומר, לפי התקנון, שהבסיס לדיון הוא הצעת החוק שהתקבלה בקריאה הראשונה.

יוסי יונה: הערה, אתי.

יוסי יונה: האם זה נכון שבהצעת החוק הממשלתית קיים סעיף נוסף לסעיף של ביטול ה - - -

<דנה נויפלד: כן.

יוסי יונה: אז לכן אנחנו צריכים לראות מה משתמע מהמיזוג.

<אתי בנדלר: הסעיף הוא סעיף התחילה, שאומר שזה יחול רטרואקטיבית, זה הכול.

נחמן שי: מה מיזגנו עכשיו?

נחמן שי: את ההצעה של רועי וציפי עם ההצעה שלנו?

<אתי בנדלר: לא.

<אתי בנדלר: עדיין הוועדה לא הצביעה.

איתן כבל: חברים, יש לי הצעה.

איתן כבל: נחמן, יש לי הצעה, בואו נקשיב.

נחמן שי: כן.

נחמן שי: את מה ממזגים בדיוק?

איתן כבל: היועצת המשפטית, כיוון שהצעת החוק שלך ושל יוסי יונה מונחת כאן לפתחנו – ההצעה של רועי ושל ציפי היא לא על סדר-היום בכלל פה.

<אתי בנדלר: היא לא יכולה להיות כי היא עדיין לא התקבלה בדיון מוקדם.

איתן כבל: בדיוק.

איתן כבל: הצעת החוק הממשלתית עברה קריאה ראשונה.

איתן כבל: וכמו שעשינו יותר מפעם – 10, 20, 30 פעמים כאן – לא רק כאן אלא בכנסת בכלל, שהצעת חוק טרומית מתמזגת עם הצעת החוק – לפחות כדי - - -

נחמן שי: הממשלתית.

איתן כבל: נכון.

איתן כבל: גם להיסטוריה כדי שתאוזכרו בתהליך הזה, שהייתם חלק מהעניין, ולא איך אומרים שזה הולך לבית-הקברות של - - -

יוסי יונה: יורד לטמיון.

יוסי יונה: אבל רק לגבי הסעיף הבא, הסעיף השני.

<אתי בנדלר: הוא סעיף תחילה.

<אתי בנדלר: בוודאי.

<אתי בנדלר: שהביטול יהיה רטרואקטיבי.

<דנה נויפלד: שהביטול יהיה מיום החקיקה של החוק.

יוסי יונה: שלא ישתיקו גם בעבר.

עיסאווי פריג': לא, מה-3 בספטמבר.

<שלמה פילבר: שמי שהוגשה נגדו תלונה במשטרה בשלושת החודשים האחרונים - - -

<אתי בנדלר: שגם מי שפעל בניגוד להוראות הסעיף הזה, שלא ייחשב את עצמו כמי שהפר את הוראות החוק.

רועי פולקמן: אפשר להגיש חנינה.

איתן כבל: אני מעלה להצבעה את מיזוג שתי ההצעות, ההצעה של חבר הכנסת נחמן שי ופרופ' יוסי יונה עם הצעת החוק הממשלתית.

איתן כבל: מי בעד? ירים את ידו.

איתן כבל: נחמן שי הצביע במקום איילת נחמיאס.

איתן כבל: בעד מיזוג הצעות החוק – פה אחד

איתן כבל: הבקשה למיזוג אושרה.

איתן כבל: גברתי, נתחיל בהקראה.

<דנה נויפלד: טוב.

<דנה נויפלד: הצעת חוק השידור הציבורי הישראל (תיקון מס' 3), התשע"ב-2015.

<דנה נויפלד: זה למעשה מחיקת אותו סעיף - - -

עיסאווי פריג': תקראי אותה בבקשה, את מה שיימחק.

איתן כבל: את פסקה (5) הוא מבקש ממך - - -

<דנה נויפלד: את הפסקה שנמחקת להקריא?

עיסאווי פריג': כן כן, שאנחנו הולכים למחוק.

<דנה נויפלד: בשידורי הרשות יש להימנע מחד-צדדיות, ממשפט קדום, מהבעת דעה אישית, ממתן ציונים והדבקת תגים, מהעלמת עובדות או מהטעמתן באורח סלקטיבי שלא לפי ערכן החדשותי.

עיסאווי פריג': כל זה יימחק?

<דנה נויפלד: זה נמחק.

נחמן שי: אתה רוצה שנדבר על זה?

איתן כבל: רק תן לה לסיים את - - -

<דנה נויפלד: להקריא גם את הסעיף הבא?

איתן כבל: כן.

<דנה נויפלד: זו ההחלה הרטרואקטיבית.

איתן כבל: אוקיי.

איתן כבל: אנחנו מבינים, אבל תסבירי בכל זאת לפרוטוקול במה דברים אמורים, מה החוק אומר.

איתן כבל: נעבור לח"כים המציעים ונפתח את הדיון ברשותכם.

<דנה נויפלד: לאה ורון לימדה אותי שלא אומרים לפרוטוקול אלא מסבירים לוועדה.

איתן כבל: נכון.

איתן כבל: ברור כשמש לאור הירח.

איתן כבל: זה לא העניין, אנחנו מבינים בדיוק.

איתן כבל: אנחנו מדברים אל הוועדה - - -

<אתי בנדלר: והדברים מונצחים בפרוטוקול.

<דנה נויפלד: לקח לה עשר שנים לחנך אותי.

איתן כבל: אבל אל תקלקלי.

איתן כבל: זאת אומרת, אנחנו צריכים להגיד את זה והיא תתקן אותנו.

איתן כבל: זה חלק מהרוטינה.

<לאה ורון: אמצא משהו אחר לתקן אותך, אל תהיי מודאגת.

איתן כבל: זה חלק מהרוטינה.

<אתי בנדלר: אני מתקנת אותו, את מתקנת את האורחים, זו חלוקת העבודה.

איתן כבל: בבקשה.

<דנה נויפלד: כמו שהציג היושב-ראש, התיקון הזה מבטל את אותה פסקה, שכמו שהקראתי, נוספה בהסתייגות בקריאה השנייה והשלישית.

<דנה נויפלד: הרעיון הוא שהסעיף הזה שקובע סטנדרטים של אתיקה למעשה יימחק, ואת הכללים האתיים של רשות השידור תקבע רשות השידור ולא בחקיקה ראשית.

איתן כבל: אוקיי.

<אתי בנדלר: אולי נדייק עוד יותר: את הכללים האתיים של תאגיד השידור הציבורי הישראלי תקבע מועצת התאגיד, משום שכל הסעיף הזה בכלל לא דן ברשות השידור והוא לא תיקון לחוק רשות השידור.

איתן כבל: דהיינו, כל מי שמודאג, ייקבעו כללים, כפי שגם כבר נאמר, על-ידי מועצת תאגיד השידור הציבורי.

איתן כבל: היא תקבע כמו שבכל מקום מסודר הדברים - - -

עיסאווי פריג': היא תקום בכלל?

עיסאווי פריג': אתה חושב?

עיסאווי פריג': לא, באמת.

איתן כבל: תקום, בוודאי.

איתן כבל: אתה יודע מה, אני רוצה לקוות.

איתן כבל: מה אני, נביא?

איתן כבל: לא, אבל אני לא רוצה לפתוח את הדיון עכשיו.

עיסאווי פריג': היא תקום?

<שלמה פילבר: עובדים על זה במרץ.

איתן כבל: עיסאווי, אדוני המנכ"ל, בבקשה תנו לי לקדם את הדברים.

איתן כבל: אפשר גם כן לדון איך התחילה הרשות, בסדר?

רועי פולקמן: זה בדיון על הארכיון נעשה.

איתן כבל: נחמן, בבקשה.

נחמן שי: חברים, בוקר טוב.

נחמן שי: אני שמח שהגענו למקום הזה, וזה היה מיותר מלכתחילה, גם הדיון, גם בזבוז הזמן של כל האנשים הנוכחים פה.

נחמן שי: זאת הייתה תוספת לא ראויה לחוק, מין טרמפ שחברנו אייכלר תפס ברגע האחרון, ולצערי הרב גם השר אקוניס – שהיה אז חצי רגל בתקשורת, מאז הוא משך את הרגל שלו מהר לפני שייקחו לו אותה – תמך.

נחמן שי: זה היה ככה גם בפורום סגור, מי שתמה איך זה היה, אז הוציאו את כל האורחים, ורק השאירו אותנו בקודש הקודשים.

נחמן שי: אז כנראה ידעו למה.

נחמן שי: רשות השידור צריכה כללי אתיקה.

נחמן שי: כל גוף שידור, גם ציבורי אגב וגם מסחרי, צריך שיהיו לו כללי אתיקה.

נחמן שי: ואת אלה של השידור הציבורי קובעים ההנהלות הציבוריות, ואת אלה של המסחרי קובעות ההנהלות הציבוריות או הגופים הציבוריים שמסדירים את העולם של התקשורת המסחרית.

נחמן שי: יש בזה סדר וזה בסדר.

נחמן שי: אני חושב שלא היה צריך להדביק את תקנון נקדי, זיכרונו לברכה – שניהם זיכרונם לברכה – לתוך החוק הזה, אלא כשרשות השידור יוצאת לדרך החדשה – הלוואי, בעזרת השם וכו' – אז היא צריכה להכין לעצמה תקנון אתיקה שיתאים לשנות ה-2000 פלוס ולא באמת ייצג את רשות השידור של שנות ה-60 ואילך.

נחמן שי: כל כך הרבה דברים השתנו ולא רלוונטיים יותר מאז.

נחמן שי: ואז הוא יצטרך לקחת בעיקר את העולם התקשורתי הסוער סביבנו, את ריבוי הערוצים, את ריבוי מקורות האינפורמציה, ואת השינויים שהתחוללו לא רק בעולם התקשורת אלא גם בחברה הישראלית וכו'.

נחמן שי: אז הציפייה היא שהדבר הזה ייצא לפועל.

נחמן שי: אני לא יודע אם זה מעוגן בחוק, אתי.

נחמן שי: האם החובה לכונן תקנון אתיקה היא בחוק כרגע או שהיא תלויה?

<אתי בנדלר: כן.

נחמן שי: היא ברורה - - -

<אתי בנדלר: הוטלה בחוק חובה על המועצה לקבוע כללי אתיקה.

נחמן שי: אוקיי.

נחמן שי: כי נלחמנו על זה באותה תקופה שדנו בחוק.

<דנה נויפלד: כן כן, זה נכנס.

איתן כבל: לגמרי.

נחמן שי: אז בסדר, אני חושב שאפשר לצאת מפה מהר מאוד בהחלטה וללכת הלאה.

נחמן שי: אני מצטרף לדברי ידידי עיסאווי, אנחנו זקוקים, איתן, מהר לעדכון על מה שקורה ברשות השידור, כי הידיעות שמגיעות אלי מתוך הבניין הזה הן רעות.

איתן כבל: גם אלי.

נחמן שי: הן רעות.

נחמן שי: אני לא רוצה לדבר על זה בתיאורים ציוריים, אבל זורמים שם הרבה דברים על הרצפה.

נחמן שי: יש פה נציגי הוועד ואחרים שיכולים לספר לנו.

נחמן שי: זה לא שאנחנו משכנו את ידינו ואנחנו לא מעורבים יותר.

איתן כבל: חד-משמעית לא.

נחמן שי: אנחנו צריכים להיות מעורבים בתהליך.

איתן כבל: ונהיה.

נחמן שי: זה תהליך ציבורי פתוח וגלוי.

נחמן שי: אנחנו רוצים לדעת מה קורה שם.

איתן כבל: משפט אחרון.

נחמן שי: אני מציע גם שבהזדמנות ראשונה נדון פה במשבר של השידור הציבורי בישראל, נוכח הרעיון להוציא את גלי צה"ל מצה"ל ולהעביר אותם למקום אחר.

נחמן שי: אני חושב שזה עניינינו בהיבט של שידור ציבורי, בהיבט של שידור ציבורי במדינת ישראל.

נחמן שי: אלה נמצאים עכשיו בפירוק וההם נמצאים עכשיו בהעברה, ב-transition, כל אחד כבר יש לו תוספת לשם שלו.

נחמן שי: אז מי שחרד לשידור הציבורי במדינת ישראל, אני חושב שכל הפורום הזה מאוד מודאג מה יישאר פה בסוף התהליך, גם גלי צה"ל צריכים להיכנס אלינו לתוך הוועדה בהיבט מה יקרה.

איתן כבל: תודה, נחמן.

איתן כבל: יתקיים דיון בעניין הזה.

נחמן שי: מצוין.

נחמן שי: אוקיי, אז אני מזמין כבר את הדיון.

נחמן שי: תודה רבה.

איתן כבל: תודה.

איתן כבל: בבקשה, פרופ' יוסי יונה, שיחד עם נחמן הגיש את ההצעה.

יוסי יונה: אדוני היושב-ראש, אני חייב להביע את חששי העמוק.

יוסי יונה: אכן, אנחנו הולכים בישיבה חשובה זו לבטל את "סעיף ההשתקה", כפי שאנחנו מכנים אותו, אבל אני די חושש ש"סעיף ההשתקה" בכל זאת מרחף מעלינו, מעל רשות השידור, כצל מאיים.

איתן כבל: לא כצל חולף.

יוסי יונה: לא כצל חולף.

יוסי יונה: יודעים החברים לוועדה וכל האנשים כאן שמשתתפים בדיון הזה, שלמעשה גם בחוק עצמו לא הגענו, לפחות לטעמי או לטעמם של חלק מחברי הוועדה, לניסוחו של חוק שאכן יכול ליצור חומה בצורה בין הפוליטיקה לבין נשות ואנשי המקצוע.

יוסי יונה: אבל בוא נאמר, זה המקסימום שיכולנו להשיג.

יוסי יונה: ו"סעיף ההשתקה" היה איזשהו דובדבן בוא נאמר שהעלה ניחוח לא נעים, שבסופו של דבר הנה אנחנו יושבים כאן ומבטלים אותו וזה יופי.

יוסי יונה: אבל אני רוצה שוב לחזור ולהגיד למה אני מתכוון כשאני אומר ש"סעיף ההשתקה" עדיין ניצב מעלינו כצל מאיים.

יוסי יונה: רשות השידור נמצאת היום בתקופת מעבר, בתהליכי כינוס נכסים.

יוסי יונה: ובתהליך הזה קיים איום, והוא יכול להיות אדמיניסטרטיבי, בירוקרטי, תקציבי, שלמעשה מונע מרשות השידור לקיים את תפקידה גם בתקופה הזו ולהעלות תוכניות כאלה ואחרות.

יוסי יונה: ואני יודע, משום שאנשים רואיינו נניח לשתי תוכניות ב"מבט שני", אדוני היושב-ראש, ואני רוצה להתריע על כך, שב"מבט שני" לדוגמה קיימות שתי תוכניות שבספק הן יעלו לשידור, שעוסקות במתווה הגז.

<שמעון אלקבץ: הן כן יעלו לשידור, חבר הכנסת יונה.

נחמן שי: הוא נתן לך תשובה.

יוסי יונה: יפה מאוד.

יוסי יונה: באמת אני שמח על המענה שאני מקבל.

<שמעון אלקבץ: זה לא סותר את זה שיש לנו בעיה קשה ושצריך לפתור אותה.

יוסי יונה: שישנה בעיה קשה.

יוסי יונה: תראו, מה שאני מבין עד כה, בתהליכי המעבר פרשו כ-300 עובדים ועובדות.

איתן כבל: כן.

איתן כבל: אני לא רוצה לפתוח, ברשותך.

נחמן שי: עם מקלות ושוטים, מה זה פרשו.

יוסי יונה: אגיד לך למה, אדוני היושב-ראש.

יוסי יונה: אני לא רוצה לפתוח את זה.

איתן כבל: אתייחס לזה, אני רוצה פשוט - - -

יוסי יונה: אוקיי, אני מסיים.

יוסי יונה: אבל מדוע זה קשור?

איתן כבל: זה הכול קשור.

יוסי יונה: אם הלכנו ופיטרנו אנשי מקצוע מאוד מאוד חשובים להקמתם של השידורים, והם היום לא נמצאים שם, אז ריבונו של עולם, מה יש לנו בתקופת המעבר?

יוסי יונה: היכולת של הרשות בתקופה הנוכחית לתפקד, גם בתקופת המעבר, כמשהו משמעותי, כרשות שידור אפקטיבית, מוטלת בספק.

יוסי יונה: ולכן אני מסיים את דברי ואומר: בסיטואציה שכזו, כאשר עומדים אילוצים תקציביים, בירוקרטיים, אדמיניסטרטיביים כאלה ואחרים, הרי שלא במישרין "סעיף ההשתקה" עדיין עובד.

יוסי יונה: תודה.

איתן כבל: תודה לך.

איתן כבל: אני רוצה ללכת, בוא נעשה את זה הפוך, כדי שנסיים את התהליך הזה הכי מהר שאפשר, כי אני רוצה באמת להתקדם בארכיון והזדמנות להתעסק בדברים המהותיים יותר.

איתן כבל: האם יש כאן מישהו סביב השולחן שרוצה להביע התנגדות ל"סעיף ההשתקה"?

איתן כבל: לא היה לי ספק - - -

<אתי בנדלר: לביטול.

איתן כבל: לביטול "סעיף ההשתקה".

רועי פולקמן: לזה התכנסנו.

איתן כבל: בבקשה, פרופ' פולק, הפתעת אותי שאתה מבקש לדבר.

<אלי פולק: יושב-ראש האגודה לזכות הציבור לדעת.

איתן כבל: בבקשה.

<אלי פולק: אני מודה לך על זכות הדיבור, ואני חושב שכמו בסנהדרין של כ"ג, שכולם אומרים: חייב, אז הוא זכאי.

<אלי פולק: אז צריך שמישהו יבוא ויאמר גם כן דעה קצת שונה.

<אלי פולק: הועלו כמה נקודות שאי-אפשר להביא לחקיקה אתיקה אלא זה צריך להיעשות על-ידי תאגיד השידור.

<אלי פולק: מה לעשות, תקנון האתיקה של לשכת עורכי-הדין הוא מצב הרבה יותר גרוע – הוא דורש אישור של השר הממונה.

<אלי פולק: ישבתי כאן בהרבה ישיבות של ועדת הכלכלה, יודע שיש הרבה פוליטיקה מאחורי הדברים, אבל בסופו של דבר ועדות הכנסת הן המקום שבהן לציבור יש זכות לבוא ולומר את דברו.

<אלי פולק: מה שהולך לקרות היום זה שתקנון האתיקה של רשות השידור או של תאגיד השידור הישראלי ייקבע על-ידי קבוצה של אנשים ממונה, ושבה לציבור אין מה לומר, אין להעיר, אין שום דרך לבוא ולהיכנס לתוך התהליך הזה.

<אלי פולק: אני רואה בכם, חברי הכנסת, נציגי הציבור.

<אלי פולק: ברור לי שתקנון האתיקה שיהיה לא יהיה לרוחי לגמרי ולא יהיה לרוח כל אחד מאתנו לגמרי, אלה חיים של פשרה.

<אלי פולק: אבל מאוד ראוי שתקנון אתיקה של גוף ציבורי שממומן על-ידי הציבור, שהוא נשמת אפו של שידור ציבורי, יבוא לידי דיון בתוך המסגרת הציבורית, קרי ועדת הכלכלה או כל ועדה שתהיה בעתיד, אני לא יודע, אחראית לשידור הציבורי.

<אלי פולק: הדבר השני שנאמר כאן זה שמסמך נקדי מיושן.

<אלי פולק: יכול להיות.

<אלי פולק: גם ה-BBC כנראה מיושן.

<אלי פולק: אם מסתכלים על מה שה-BBC אומר, ה-BBC אומר בדיוק את מה שמסמך נקדי אומר גם היום, לא לפני 30 שנה אלא גם היום.

<אלי פולק: ומה שמסמך נקדי אומר הוא דבר מאוד פשוט והוא לגמרי לא מיושן: אני משלם את הכסף של תאגיד השידור הישראלי – אני קרי משלם המיסים – הוא שייך לי, הוא לא שייך לעובדי הרשות.

<אלי פולק: לי אין זכות לבוא ולדבר כל יום בתוך המיקרופון או לפני המצלמה של תאגיד השידור הציבורי.

<אלי פולק: העובד בתוקף תפקידו עושה את זה.

<אלי פולק: אבל כשהוא מביע את דעתו האישית הוא בעצם מנצל משאב ציבורי כדי לקדם דברים שהם דברים משלו ולא דברים ציבוריים, והדבר הזה איננו ראוי.

<אלי פולק: הוא גם כן הופיע בהמון דיונים.

<אלי פולק: והדבר הזה הוא לא מיושן, הוא רחוק מאשר להיות מיושן.

<רותם אברוצקי: קרן נויבך לא מקדמת עניינים ציבוריים?

איתן כבל: רותם.

<רותם אברוצקי: אני רק רוצה לדעת.

איתן כבל: אבל עזוב את זה, נו.

איתן כבל: אני מגן על זכותו לומר את הכול, זה בדיוק הסעיף.

<אלי פולק: אני מנסה להבחין הבחנה מאוד ברורה בין עובד הרשות לבין כל אדם אחר, ואני גם רוצה להוסיף, לומר דבר שהוא ברור לגמרי.

<אלי פולק: כל עובד רשות יכול לחוות דעתו בכל נושא שהוא מבחינת החוק בכל מקום אחר, אף אחד לא מנסה להשתיק אותו, אלא מה שמנסים לעשות זה לדאוג לכך שהרשות הציבורית תהיה שייכת לציבור, שלכם ובשבילכם ולא שלנו ובשבילנו.

איתן כבל: תודה.

<אלי פולק: ועוד מילה אחת, אם מותר לי לומר.

<אלי פולק: החוק מסמיך את מועצת הרשות להתקין תקנון.

<אלי פולק: קביעת תקנון זה תהליך ארוך.

<אלי פולק: השאלה שאני שואל: מה קורה בין היום שהמועצה של תאגיד השידור הישראלי תתחיל לפעול ועד היום שיקבעו מהו תקנון האתיקה?

<אלי פולק: לכן אני חושב שהדבר הראוי ביותר היה לבוא ולהחיל מהיום את תקנון נקדי, ואז יכניסו את השינויים שירצו.

נחמן שי: אלי, ממש לא.

נחמן שי: לא כדאי, אלי.

<אלי פולק: לא, זה לא מה שאתם אומרים.

<קריאה: ככה אנחנו עובדים.

<אלי פולק: ככה אתם עובדים – לא נכון, אתם לא עובדים לפי מסמך נקדי.

איתן כבל: חבר'ה.

איתן כבל: תראה איזה במה אני נותן לך, אני לא מפריע לך ומגן על זכותך.

איתן כבל: אז רק בבקשה.

<אלי פולק: אני מודה.

<אלי פולק: נקדי לא עבר שינויים, הם לא קיבלו אישור.

<אלי פולק: רק אומר שאני מאוד חושש מאותו ואקום.

<אלי פולק: אני רוצה לומר עוד דבר.

איתן כבל: אתה הולך למקוטעין.

איתן כבל: זה נהיה אמבה, הסיפור הזה, כל פעם מתפלג.

איתן כבל: נתתי לך וכל פעם אתה מוסיף ומוסיף.

<אלי פולק: דבר אחרון.

איתן כבל: זה כמו הילדה שלי: אחרי אחרון.

איתן כבל: אוקיי.

<אלי פולק: דבר אחרון אבל הוא מתייחס ישירות למה שנאמר, לא מסביב.

<אלי פולק: אתם הולכים לומר שמי שהביע את דעתו בין לבין זה הכול בסדר.

<אלי פולק: אני מבין, מבין ממה זה נובע.

<אלי פולק: אבל אני מבין גם דבר אחר.

<אלי פולק: היה פה חוסר כבוד לחקיקה של הכנסת, ולא משנה אם אתם מסכימים איתה או לא מסכימים איתה, כשהכנסת מחוקקת חוק והוא נכנס לתוך ספר החוקים, כל עוד הוא קיים, הייתי מצפה, במיוחד בשידור הציבורי, שיכבדו אותו.

<אלי פולק: לא עשו את זה, לא מגיע להם הוויתורים שאנחנו עושים.

איתן כבל: תודה.

איתן כבל: חברים, נתתי לך את זכות הדיבור, כיוון שאתה היחיד כאן שמייצג את העמדה ההפוכה, וזו זכותך להביע את עמדתך בצורה רהוטה, וכך עשית.

איתן כבל: אני רק רוצה לפני שאני מעלה את זה להצבעה לומר לך כך: אני חוזר ואומר שוב לפרוטוקול, כדי שחס וחלילה לא תיפול שגגה ויהיה מאן דהו שיחשוב שאין בכוונתנו ואין ברצוננו להתקין כללים – חד-משמעית כן.

איתן כבל: גם כבודו של נקדי זכרונו לברכה, כבודו במקומו מונח.

איתן כבל: אלה כללים שעל פיהם בימים אלה, אני מניח, עדיין הרשות - - -

<אתי בנדלר: לא יודעת, צריכים לשאול אותם.

איתן כבל: זה מה שהם גם - - - כן.

<ישעיהו קומורניק: הכניסו בה תיקונים מאז.

איתן כבל: נכון, כן כן, בוודאי.

<אלי פולק: לא.

<אלי פולק: זה לא נכון.

איתן כבל: אבל, פרופ' פולק, נו, תלך אתו קרב אגרופים אם זה נכון או לא.

<אלי פולק: - - - פרוטוקול.

איתן כבל: זה לא חשוב.

איתן כבל: בסדר, אמרת את דבריך, נתתי לך.

רועי פולקמן: אפשר משפט אחד לפרופ' פולק?

איתן כבל: לא לא.

איתן כבל: זה יכול לפתוח דיון, כי הוא ירצה להגיב.

איתן כבל: לא.

רועי פולקמן: רק על - - -

איתן כבל: לא.

איתן כבל: סיימנו.

איתן כבל: נתתי לו את זכות הדיבור, הזכות האחרת יש לה רוב ברור כאן.

איתן כבל: אז, חבר'ה, בואו נתקדם לדברים שהם - - -

רועי פולקמן: לא, איך עבר התיקון הזה, חשוב לי שתשמע איך הוא עבר.

איתן כבל: אמרתי את זה, זה לא רלוונטי.

רועי פולקמן: זה רחוק מאוד מכבוד - - -

איתן כבל: חברים יקרים, אני לכן אומר כאן:

איתן כבל: אנחנו בעד כללי - -

רועי פולקמן: זה היה מחטף מעל הראש שלנו.

רועי פולקמן: אחרי שהצבענו נגד, ב-03:30 הגניבו סעיף.

איתן כבל: - - אנחנו בעד כללי אתיקה, ואנחנו בעד שהדברים ייעשו בשקיפות המרבית.

איתן כבל: אני מעלה להצבעה את סעיף 1 וסעיף 2 לתיקון - - -

<לאה ורון: רגע, צריך לקרוא אותם.

איתן כבל: היא הקריאה.

<אתי בנדלר: כן.

<אתי בנדלר: ננסח את סעיף 2 בצורה קצת אחרת, פשוט נקבע מאיזה מועד, שזה ב-10 בספטמבר, המועד שבו זה פורסם.

<אתי בנדלר: זה אותו דבר.

נחמן שי: מאיזה מועד מבטלים או משנים?

נחמן שי: לא הבנתי, אתי.

נחמן שי: לא הבנתי מאיזה מועד למה.

<אתי בנדלר: תחילת הביטול תהיה מיום תחילת החוק המתקן, שזה היה 10 בספטמבר 2015.

נחמן שי: מצוין.

איתן כבל: אוקיי.

איתן כבל: אני מעלה להצבעה את תיקון סעיף 113, את סעיף 1, ותחילה, סעיף 2, להצבעה.

איתן כבל: מי בעד? ירים את ידו.

איתן כבל: בעד אישור הצעת החוק – פה אחד

איתן כבל: הסעיף אושר פה אחד.

איתן כבל: תודה רבה לכם.